Virallinen lehti nro C 082 , 17/03/1998 s. 0151



KIRJALLINEN KYSYMYS P-2913/97 komissiolle esittäjä(t): Graham Watson (ELDR) (5. syyskuuta 1997) Aihe: EU:n apu Kenialle Väkivaltaisuudet ovat levinneet ympäri Keniaa kesäkuun 1997 jälkeen, jolloin demokratiaa vaativa mielenosoitus tukahdutettiin raa'asti Nairobissa ja 14 henkeä kuoli. Todisteet näyttävät viittaavan siihen, että presidentti Moille uskolliset joukot lietsovat levottomuuksia yrityksenään hajottaa oppositiopuolueita ennen loppuvuodesta pidettäviä vaaleja. Huolta on lisäksi aiheuttanut valtion varojen väärinkäyttö ja korruptio hallitsevan KANU-puolueen sisällä. Vastalauseena kansainvälinen valuuttarahasto IMF jäädytti toisen erän Kenialle tarkoitetusta kokonaisuudessaan noin 468 miljoonan dollarin lainasta. Rannikon viimeisimmät levottomuudet, jotka ovat johtaneet 42 ihmisen kuolemaan, saivat alkunsa presidentti Moin kannattajien tuhottua Mijikenda-heimon pyhiä metsiä. Aikooko komissio nyt harkita uudelleen taloudellisen avun jäädyttämistä ennen vaaleja ilmauksena Kenian tulehtuneen poliittisen tilanteen aiheuttamasta huolesta? Komission jäsenen João de Deus Pinheiron komission puolesta antama vastaus (19. syyskuuta 1997) Komissio on arvoisan parlamentin jäsenen tavoin huolestunut Kenian tilanteen huononemisesta ja pyrkii yhteistyössä jäsenvaltioiden kanssa käyttämään hyväksi kaikki tilaisuudet tähdentää Kenian hallitukselle, että komissio pitää erittäin tärkeänä kytkeä kehitykseen tähtäävä politiikka ja kehitysyhteistyö tiiviisti perusihmisoikeuksien kunnioittamiseen, demokraattisten periaatteiden tunnustamiseen ja soveltamiseen, oikeusvaltion vahvistamiseen ja hyvään hallintotapaan (Lomén yleissopimuksen 5 artikla). Useissa Euroopan unionin julistuksissa, joista viimeisin on annettu elokuussa, on kehotettu kaikkia asianomaisia osapuolia pidättymään kaikesta väkivallan käytöstä ja etsimään rauhanomaisin keinoin ratkaisuja poliittisiin erimielisyyksiin. Julistuksissa on painotettu, että vain vakavan vuoropuhelun aloittaminen voi johtaa kaikkia kenialaisia hyödyttävään rauhanomaiseen ratkaisuun. Jos katsotaan, että Kenia on jättänyt täyttämättä jonkin Lomén yleissopimuksen 5 artiklassa tarkoitettuihin olennaisiin tekijöihin liittyvän velvoitteen (vapaiden ja oikeudenmukaisten vaalien valmistelu ja järjestäminen on tässä yhteydessä ratkaisevan tärkeää), komissio voi ehdottaa yleissopimuksen 366 a artiklan määräysten mukaisten neuvottelujen aloittamista Kenian kanssa. Tuen myöntämisen keskeyttäminen on viimeinen käytettävissä oleva keino. Maksutaseen tukemisen osalta voidaan todeta, että Kansainvälinen valuuttarahasto IMF päätti 31. heinäkuuta 1997 lykätä Keniaa koskevaan ohjelmaansa sisältyvän 33,8 miljoonan ecun (37 miljoonan Yhdysvaltain dollarin) suuruisen toisen maksuerän maksamista. Tärkein tähän päätökseen johtanut syy oli IMF:n tyytymättömyys Kenian hallituksen toimenpiteisiin lahjonnan ja petosten estämiseksi. IMF:n valtuuskunta sopi 25.-29. elokuuta 1997 tekemänsä vierailun aikana Kenian hallituksen kanssa niistä toimista, jotka on toteutettava, jotta IMF jatkaisi tukeaan, mutta tukea koskevien neuvottelujen jatkamisen ajankohtaa ei määrätty. Komission Keniaa koskeva rakennesopeutusohjelma on ollut pysähdyksissä vuodesta 1991 alkaen ja sitä jatketaan vasta, kun taloudelliset ja muut edellytykset ovat täyttyneet.